૬૭ રનના આસાન લક્ષ્યાંકને પાર કરવા બૅટિંગમાં ઊતરેલી ગોસ્વામીની ટીમ શરૂઆતમાં લડખડાવા લાગી હતી. પ્રથમ બે ઓવરમાં ૮ રનના સ્કોરે ૩ વિકેટનું પતન થઈ જતાં ગોસ્વામી-કૅમ્પમાં સન્નાટો છવાઈ ગયો હતો. જોકે ત્યાર બાદ કચ્છી રાજગોરના બોલરોએ દિશાહીન બોલિંગ વડે ગોસ્વામી ટીમ પરનું પ્રેશર હળવું કરી નાખ્યું હતું, પણ ચોથી ઓવરમાં ૨૧ રનના સ્કોરે વધુ એક વિકેટ પાડીને કચ્છી રાજગોરે ગેમમાં કમબૅક કર્યું હતું અને જીત લગભગ નિશ્ચિત લાગતી હતી, પરંતુ ત્યાર બાદ રોનક ગોસ્વામી (૨૯) અને કમલેશ ગોસ્વામી (૧૯)ની મિડલ ઑર્ડરની જોડી પિચ પર મક્કમતાથી ટકી રહી હતી અને બોલરોને ફાવવા નહોતા દીધા. આ જોડીએ શાનદાર ઇનિંગ્સ વડે એક તબક્કે અઘરી લાગતી જીતને ૮.૫ ઓવરમાં ૪ વિકેટે ૭૦ રન કરીને આસાન જીતમાં તબદિલ કરી નાખી હતી.